หุ้นปิดตลาดบวกแค่ 2.08 จุด
ข่าวร้ายรายตัว กดตลาดผันผวน&nbsp; ปัจจัยลบท่วมตลาด นักลงทุนโยกสลับเข้ากลุ่มสื่อสาร ดัชนีปิดบวกขยับเล็กน้อย แค่ 2.08 จุด
22 ก.ค. 2553

ข่าวร้ายรายตัว กดตลาดผันผวน  ปัจจัยลบท่วมตลาด นักลงทุนโยกสลับเข้ากลุ่มสื่อสาร ดัชนีปิดบวกขยับเล็กน้อย แค่ 2.08 จุด 
บรรยากาศตลาดหุ้นไทยวันนี้ ( 22 ก.ค.) แกว่งตัวผันผวนแคบ ๆ โดยตลาดหลักทรัพย์ มีข่าวลบหุ้นรายตัวและข่าวตรวจสอบเข้ามากระทบส่งผลให้หุ้นหลายตัวที่ปรับตัวขึ้นต่อเนื่อง เช่น ธนาคารทหารไทย ( TMB )  หรือ บริษัท เจริญโภคภัณฑ์อาหาร ( CPF ) ปรับตัวลง นอกจากนี้นักลงทุน โยกสลับเข้าลงทุนในหุ้นกลุ่มสื่อสาร ส่งผลให้ราคาหุ้นในกลุ่มนี้ปรับตัวขึ้นแรงจากแรงเก็งกำไรข่าวการเปลี่ยนสัญญาสัมปทาน เป็นใบอนุญาต
สำหรับดัชนีตลาดหลักทรัพย์ ปิดที่ 833.01 จุด เพิ่มขึ้น 2.08 จุด หรือ 0.25 % มูลค่าซื้อขายหนาแน่น 42,799.73 ล้านบาท 
หลักทรัพย์ที่มีมูลค่าซื้อขายสูงสุด 5 อันดับแรก ประกอบด้วย
TRUE  ปิดที่ 4.18 บาท เพิ่มขึ้น 0.42 บาท มูลค่าซื้อขาย 3,268.51 ล้านบาท ADVANC  ปิด 92.25 บาท เพิ่มขึ้น 4.50 บาท มูลค่าซื้อขาย 2,845.81 ล้านบาท   TMB   ปิด 1.90 บาท ลดลง 0.18 บาท มูลค่าซื้อขาย 1,946.56 ล้านบาทBBL  ปิด 140 บาท เพิ่มขึ้น 4 บาท มูลค่าซื้อขาย 1,569.05 ล้านบาท DTAC ปิด 44.75 บาท เพิ่มขึ้น 3.50 บาท มูลค่าซื้อขาย 1,535.90 ล้านบาท 
นายพรชัย อัศวพรไชย รองผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ โกลเบล็ก กล่าวว่า ตลาดหุ้นวันนี้แกว่งตัวผันผวน และเปลี่ยนตัวเก็งกำไรจากการคาดการณ์หุ้นรายตัว เป็นตลาดของการเก็งกำไรล้วน ๆ  
สำหรับทิศทางตลาดวันพรุ่งนี้ ( 23 ก.ค.) คาดว่าตลาดมีแนวโน้มการแกว่งตัวในกรอบ 823-840 จุด โดยมีโอกาสขึ้นไปทดสอบที่ระดับ 840 จุด แนะนำให้ระวังการเก็งกำไรหุ้นรายตัวที่ขาดปัจจัยพื้นฐาน หรือหุ้นที่ถูกตลาดหลักทรัพย์จับตาตรวจสอบ